Molesteringsaak verder vertraag(Argieffoto: Anja van der Merwe) Die verhoor van ŉ molesteringsaak wat sedert 2018 herhaaldelik uitgestel is, is wéér Woensdag in die landdroshof op Brits uitgestel, dié keer tot Augustus. Die rede vir hierdie lang verloop voordat die vervolging kan begin, is om die beskuldigdes die geleentheid te gee om finansiering vir hul regsverteenwoordiging te reël. Die saak spruit uit die beweerde molestering van ŉ vierjarige dogtertjie in 2018. Die saak teen twee mans, asook die ma van die slagoffer, is tydens die voorverhoorverrigtinge eers vir 29 Augustus op die hofrol geplaas. Die beskuldigdes en hul regsverteenwoordiger moet op 1 Junie aan die hof bevestig dat die finansiering gereël is. Volgens Natasha Venter, adviseur by AfriForum se privaatvervolgingseenheid, is die verskoning die feit dat die regsverteenwoordiger nie betaal kan word nie, bloot ŉ vertragingstaktiek. “Dit is ’n skande dat hierdie kind aan soveel sekondêre trauma blootgestel word, bloot omdat die beskuldigdes se regte bó die van die slagoffer gestel word. Hierdie saak is al keer op keer uitgestel om te verseker dat die beskuldigdes se regte beskerm word. Daar is geen agting vir die effek wat dit op die jong slagoffer het, wat nou gruwelike herinneringe moet opdiep oor wat na bewering vier jaar terug met haar gebeur het nie. Dit voorkom nie net dat die slagoffer enige afsluiting kry nie – dit is ook ’n klad op die strewe na geregtigheid,” sê Venter. Volgens Venter wil die privaatvervolgingseenheid wel die Nasionale Vervolgingsgesag (NVG) komplimenteer met die aanstelling van staatsadvokaat Salomé Scheepers om die vervolging te behartig, aangesien AfriForum meen Scheepers sal haar goed van haar taak kwyt. Die hof het dit ook gister geboekstaaf dat daar steeds geen permanente streekslanddros op Brits is wat hierdie saak gaan aanhoor nie, aangesien die voormalige streekslanddros op Brits na Ga-Rankuwa oorgeplaas is. Dit het bygedra tot die lang verloop voordat die verhoor kan begin, en dui daarop dat Ronald Lamola, minister van justisie, se stellings in die media dat sake van geweld teen vroue en kinders geprioritiseer sal word, bloot lippetaal is. Die verhoor is op die hofrol vir 29 tot 30 Augustus, asook 7 tot 9 September geplaas.